《万福寺》
清代·刘伯埙

古寺辟云根，阴洞琳宫嵌。石窦俨蚁穿，苔磴旋螺转。

神工巧结构，飞梯护朱槛。兴来偶游憩，上下恣流览。

邃室凛生寒，轩敞倏骤暖。鬼神忽欲动，髯张双目睅。

幽窟足妖怪，白昼精灵闪。探奇已怵魄，凭高更放眼。

烟霏炫紫翠，崖谷互晦显。飒飒吹天风，树杪乌鸢飐。

人家荫寒绿，牛羊散平阪。泠然发钟磬，壑谷流音满。

拂衣寻归途，斜照枫林晚。回首望山腰，云际松关掩。

作者简介：刘伯埙，字鹤巢，号诗桥，永清人。道光乙巳进士，官隰州知州。有《霜柯亭诗稿》、《鹤巢诗集》。